Studijski program Drama i pozorište

Osnovi pozorišne produkcije

mr Janko Ljumović, vanr. prof

Osnovni modeli pozorišne produkcije

Osnovni modeli pozorišne produkcije definišu se na osnovu organizacionog principa ustrojstva pozorišta i pozorišne produkcije. Takođe uključuju pitanja njegovog vlasničkog karaktera.

Jedna od osnovnih podjela prati trodjelni sistem kulture koji se u polju produkcije situira kroz javni, privatni i nezavisni sektor kulture.

Takva podjela kulture determiniše karakteristične modele pozorišta koje prepoznajemo u svom javnom karakteru čiji je osnivač država ili grad, privatna pozorišta koja mogu biti komercijalna ili neprofitna i nezavisna pozorišta koja predstavljaju različite oblike djelovanja. Model javnog pozorišta predstavlja sistem *stabilnih modela*, zpravo model budžetskih subvencija, koje po Draganu Klaiću “ne mogu da budu pravo i obnovljiva privilegija”, već bi ona trebala “da budu podrška data zbog prepoznavanja jasne koristi po društvo”. (Klaić 2016:29)

Predložena podjela je samo jedna od mogućnosti, jer bez obzire na modele, tipologiju pozorišta i podjele, svako pozorište kao institucija predstavlja primjer jedinstvenog organizacionog entiteta utemljenog kroz tradiciju i repertoar.

Modeli pozorišta su važni zbog odgovora na pitanje njegovog mjesta u društvu, kao i u odnosu na postavljene ciljeve pozorišta ili misiju koja određuju njegovu prepoznatljivost u zajednici. Upravo kroz analizu i istraživanje misije pozorišta možemo napraviti sasvim drugačije podjelu, tj. definisati modele pozorišne produkcije.

Podjela može da bude zasnovana na prostornom karakteru pozorišta:

* lokalna ili gradska,
* regionalna,
* nacionalna.

Zatim u odnosu na repertoarsku profilaciju:

* dramsko pozorište,
* operu i balet,
* eksperimentalno ili alternativno pozorište,
* pozorište za djecu i mlade,
* lutkarsko pozorište,
* muzičko pozorište ( mjuzikl, kabare).

U odnosu na žanrove:

* pozorište komedije,
* političko pozorište,
* dokumentarno pozorište.

**Nacionalna ili narodna pozorišta**

Nacionalni teatar ili narodna pozorišta predstavlja model pozorišta koji na različite načine odražava ideju i potrebu politike i kulture da se u prostoru pozorišta reprezentuje moć politike i moć kulture. Na osnovu tog stava pratimo razvoj nacionalnih teatara, od perioda stvaranja država i nacija u Evropi, pa sve do danas. Pravi nacionalni teatri nastali su razvojem profesionalnih dvorskih pozorišta i kao takvi bili su osnova za model koji je na različite načine odražavao ideju koja se manifestovala njegovim javnim statusom i pozicijom u svakom društvu i kulturi. Njihov status, broj i sam naziv ima svoje različitosti u zavisnosti od kulturnog modela i samog društvenog uređenja. U Francuskoj različiti modeli pozorišta imaju status nacionalnog teatra i danas ih je ukupno pet, među kojima je neprikosnoven status Francuskog pozorišta ( Comédie-Française ), osnovanog 1680. godine, dok recimo u Crnoj Gori dva pozorišta imaju taj status, Kraljevsko pozorište *Zetski dom (1910)* i Crnogorsko narodno pozorište (1953).

Kada se započne istraživanje nastanka i formiranja nacionalnih pozorišta, dolazimo do podataka koji mogu biti puni iznenađenja. Recimo tek 1904. godine pokreće se ideja stvaranja engleskog nacionalnog pozorišta, a iste godine osniva se u Dablinu *Irsko nacionalno pozorište*, a u Sofiji *Narodno pozorište*. Pozorište u Engleskoj ima svoju istoriju koja postoji izvan priče o nacionalnom pozorištu, a u slučaju Bugarske ta istorija zapravo započinje upravo stvaranjem nacionalnog teatra, koga ne osniva dvor, vladar ili aristokratija, već ga osniva Narodna skupština.

Priča o nacionalnim pozorištima je zapravo priča o različitim uslovima nastanka i razvoja. Jedina stvar koja može biti zajednička priči o modelima nacionalnog teatra jeste subvencija, tj. javno finansiranje koje je u savremenoj istoriji dobilo svoju normativnu zaštitu kroz pozorišne i druge zakone koje pozorišnu umjetnost pozicioniraju kao umjetnost od javnog interesa.

**Komercijalno pozorište**

Model komercijalnog pozorišta počiva na privatnom vlasništvu, odnosno funkcioniše kao privatna pozorišna institucija čija održivost zavisi od tržišta. Iako istorijski možemo pratiti proces njegovog nastanka i razvoja kroz pozorišne družine (trupe) bilo stalne ili putujuće, model komercijalnog pozorišta vezujemo za Sjedinjene američke države unuar kojih je dominantno uspostavljen privatni sektor kulture u različitim oblastima umjetnosti krajem XIX i početkom XX vijeka. Takav opozit je potrebno istaći, jer je evropski sistem kulture dominantno razvijan kao subvencionisani javni sektor kulture, a posebno u oblasti pozorišne umjetnosti.

Najpoznatiji oblik komercijalnog pozorišta u SAD predstavlja brodvejsko pozorište, odnosno sistem pozorišnih kompanija na njujorškom Brodveju (Broadwey). Evropski pandan Brodveju je londonski Vest End (West End). Između Brodveja i Vest Enda, razlikujemo niz drugih oblika komercijalnog pozorišta koje se uspostavljaju i razvijaju u odnosu na specifičnosti tradicije, potreba umjetnika i publike, ali bez obzira na veličinu i profil svoju održivost baziraju na sopstvenim prihodima i na logici profita koji garantuje njihov uspjeh. Privatno vlasništvo nad pozorištem kroz različite stilove upravljanja ili administriranja za pozorište razvija sistem komercijalnog pozorišta u kome se uloga producenta i razvoj menadžerskih zanimanja pojavljuje kao ključna za razvoj.

Već je istaknuta uloga producenta koji u američkom modelu pozorišta inicira projekat, pronalazi model produkcije i reguliše potrebna autorksa prava unutar različitih mogućnosti, bilo da je vlasnik pozorišta ili tzv. slobodni producent. «Sa ekonomskog stanovišta, pozorišni menadžer može da bude osoba koja je u stanju da ostvori spoj između rada i kapitala, sa ciljem da napravi određeni umetnički produkt.» ( Dunđerović 1993:36)

Model unutar koga se ostvaruju turneje, odnosno projekti za gostovanja predstavlja osoben model produkcije komercijalnog pozorišta. Poput primjera komercijalne produkcije koja obilazi svijet, ”obično se stvara društvo s ograničenom odgovornošću sa više vlasnika koji ulažu u produkciju svoj novac, vrijeme ili talenat.” (Rhine 2018:62)

Komercijalna pozorišta u Evropi i posebno u postoscijalističkim društima postaju sve prisutniji akteri unutar pozorišnog sistema, i razvijaju privatno-javna partnerstva. Na taj način ostvaruju javnu podršku kroz ustupanje prostora ili ostvaruju poreske olakšice, a predstavljaju ujedno trend kulturnih politika koja stimuliše privatizaciju sektora kulture.

**Nezavisno pozorište**

Nezavisno pozorište pripada civilnom sektoru kulture, koje predstavlja različite oblike organizovanja i samoorganizovanja umjetnika. Pod nezavisnim pozorištem možemo smatrati pozorišne grupe, privatna neprofitna pozorišta ili nevladine organizacije, pojedinačne produkcije koje nastaju ad-hoc ili sve druge oblike decentralizovanih i fleksibilnih organizacija u polju pozorišne umjetnosti. Njihov karakter zavisi od kulturnih politika koje upravo kroz razvoj civilnog sektora kulture i adekvatnim linijama podrške (finansijskim i normativnim) doprinose kulturnoj raznolikosti i demokratizaciji kulture. Takav trend je posljedica ograničenih prostora unutar javnog sektora kulture (nacionalnih ili gradskih pozorišta), ali i sama stvaralačka potreba umjetnika za produkciju sopstvenih umjetničkih praksi nezavisno od institucionalnog sistema kulture.

Unutar modela nezavisnog pozorišta uspostavljaju se umjetničke platforme i profili pozorišta koji se fokusiraju na različite pozorišne izraze u pogledu forme, kao i produkcione modele organizovanja. Alternativno pozorište predstavlja primjer nezavisnog pozorišnog organizovanja. U opisu pojma alternativno pozorište ili *treće kazalište* Pavis ističe okolnost njegovih skromnih sredstava, koje «paradoksalno, omogućuju da se s više inicijative iskušaju novi oblici zahvaljujući ekonomskoj neovisnosti i estetskoj autonomiji.» (Pavis 2004:25)

Osim profesionalnog oblika nezavisnog teatra, primjeri koji temu pozorišnog organizovanja kroz modele dodatno šire predstavljaju različiti oblici amaterskog (*nonprofessional)* pozorišta. Takva pozorišta obično se dijele na studentska pozorišta unutar koledža i univerziteta i pozorište u zajednici (*community theatre*). Osim studentskog pozorišta, postoje i oblici teatra koji pripadaju omladinskim ili školskim scenama, koji takođe okupljaju amatere. Imaju veliki značaj jer predstavljaju mjesta okupljanja i pozorišnog djelovanja mladih koji donose odluku da zakorače u svijet stvaralaštva.